Барыкадная (станцыя метро)

«Барыкадная» () — станцыя Таганска-Краснапрэсненскай лініі Маскоўскага метрапалітэна. Размешчана паміж станцыямі «Вуліца 1905 года» і «Пушкінская».

Адкрыта 30 снежня 1972 года ў складзе ўчастка «Барыкадная» — «Акцябрскае Поле», пасля ўводу ў эксплуатацыю якога ў Маскоўскім метрапалітэне стала 96 станцый. Названа ад аднайменнай вуліцы.

 Паходжанне назвы 
Станцыя знаходзіцца на аднайменнай вуліцы, названай у 1919 годзе ў памяць пра баі ў снежні 1905 года: тут рабочыя-дружыннікі фабрыкі Шміта збудавалі барыкады, заступіўшы дарогу царскім войскам. Ранейшая назва — Кудрынская вуліца — была дадзена ад сяла Кудрына, на тэрыторыі якога ў XVIII стагоддзі ўзнікла вуліца. Гэта ж сяло дало назву і суседняй Кудрынскай плошчы.

 Вестыбюлі і перасадкі 
З заходняга тарца цэнтральнай залы станцыі эскалатар вядзе на станцыю Кальцавой лініі «Краснапрэсненская», з усходняга тарца — да наземнага вестыбюля, размешчанага на Барыкаднай вуліцы і вядучага да Маскоўскага заапарка, Вялікай Грузінскай вуліцы, вышыннага будынка на Кудрынскай плошчы.

Інтэр’ер вестыбюля быў заменены пры капітальным рамонце ў 2015—2016 гадах.

Катэгорыя:Станцыі Маскоўскага метрапалітэна
Катэгорыя:Станцыі метрапалітэна паводле алфавіта